Nous Huedes, fiz lou duc de Bergoine, cuens de Nevers et nous Mauhauz, contesse de Nevers, sa famme, faisons asavoir à touz ce qui verront ces lettres, que noux avons promis à bone foi à tenir l’acordement de la paiz de tous les contanz qui estoient antre noux, d’une part, et l’abé et lou couvent de Moloimes, d’autre, ensin com messires Regnauz de Grancé, sires de Larré et Danz Bons, prious de Peaz, l’acorderont, ce est asavoir de la paiz porparlée. Et se les convenances qui sunt antre noux et notre pere lou duc d’une part, et les devant diz abbé et lou couvent de Moloimes d’autre ne estoient affinés de par noux et de par lou duc, au recort des devant diz lou seignor de Larré et lou prioux de Peas devanz les Brandons prochienement avenir, ou se li Rois de France et cil de Navarre ne voulient confermer la paiz qui est porpallée entre noux et les diz abbé et lou couvent de Moloimes, nous sommes tenu par noz fois de randre mil livres de tornois qui noux ont paiés dou dete qui noux devoient por ces convenances qu’i noux leur devons assuir, et coz et mises qu’i feroient por chief de ces mil livres, et an serient creu par leur simple parole, sans autre preuve et ne porroiens demander au dit abbé et au couvant lou remenant des deniers qui nous doivent por ces convenances jusque tant que eles soient assuies de par noux et de par lou duc ensin com il est porpallé. Ou tesmoin desques choses, nous avons ces letres saalées. Ce fut fait an l’an Nostre Seignor mil deus cenz et sexante.